**PONSZERZÚ HELYEN VÉGEZTEK A LEXUS ERŐGÉPEI AZ ANGLIAI BRANDS HATCHBEN**

**Az** [**Emil Frey Lexus Racing**](http://www.emilfreyracing.com/) **versenycsapatának** [**RC F**](https://www.lexus.hu/car-models/rc-f/#hero) **GT3 -as versenygépei értékes pontokkal gazdagodtak a** [**Blancpain GT 2018-as versenysorozat**](https://www.blancpain-gt-series.com/) **második Sprint Cup versenyén (és egyben a bajnokság harmadik fordulóján), Brands Hatch-ben.**

Az Emil Frey Lexus Racing újabb pontokat szerzett a Blancpain GT Series múlt hétvégi két Sprint Cup versenyén. A még friss idény harmadik fordulójára Brands Hatchben került sor, ahol a svájci csapat jelentősen javuló teljesítménnyel kétszer is az első tízben végzett a Lexus RC F GT3 versenyautóval. A kezdeti nehézségek miatt a Lexus legénysége a szabadedzések során nem ért el a tizenötödiknél jobb köridőt, de később, a szombat délutáni időmérő edzésre sikerült megoldani a problémákat. A 114. rajtszámú Lexus RC F GT3 a kilencedik, a 14. rajtszámú autó pedig a tizenegyedik helyről rajtolhatott az első futamon, a másodikon pedig a tizenkettedik és a tizedik helyről indulhattak. Ebben az idényben az eddigi legjobb időmérő eredményeket érték el, ami komoly teljesítmény az igen erős mezőnyben, ahol tizenhárom autó végzett egy másodperces időkülönbségen belül az első időmérő edzésen.

**1. futam, vasárnap, 2018. május 6. – 60 perc**

Mindkét egyórás Sprint futamot vasárnap rendezték meg Brands Hatchben. Az első verseny délben rajtolt, majd az első kör után bejött a safety car. A jó rajtot követően Christian Klien a 14-es géppel és Norbert Siedler a 114-essel egyaránt magabiztosan vágott bele újra a futamba, egy-egy hellyel feljebb kerülve a boxutca-kiállásig. Elsőként Siedler ment ki, átadva a kormányt Stéphane Ortellinek. Egy körrel később Albert Costa Balboa ült be a 14-es autó kormánya mögé, csapattársa mögött állva vissza a mezőnybe. Mindkét Lexus eseménytelen második szakaszt követően ért célba a kilencedik, illetve a tizenegyedik helyen, értékes pontokat szerezve az Emil Frey Lexus Racing számára a Blancpain GT versenysorozatban.

**2. futam, vasárnap, 2018 május 6. – 60 perc**

A húsz GT3 versenyautó alig három és fél órával később ismét rajthoz állt. Costa Balboa a rajtrács tizedik helyéről kezdte a futamot a 14-es autóban, szorosan a háta mögött a 114-esben tizenegyedik helyről rajtoló csapattársával, Ortellivel. Az első körben bekövetkezett balesetet miatt ismét bejött a safety car. Mindkét Lexusnak jól sikerült az újabb rajt. A kiállások és pilótacserék után Klien a 14-esben izgalmas küzdelemben végül megelőzte a 26. rajtszámú Audit, és a kilencedik helyen ért célba. A verseny vége előtt négy perccel a csapat áthajtásos büntetést kapott, amivel a 14-es Lexus visszaesett a 15. helyre. Siedlernek a 10. helyen végezve sikerült javítania valamit a helyzeten a 114-es Lexussal, amivel megszerezte csapata számára a második Top 10-es helyezést ezen a hétvégén.

**Lorenz Frey, az Emil Frey Racing csapatfőnöke**

*„Nagyon elégedett vagyok az egész csapat teljesítményével ezen a hétvégén. Albert és Christian mindketten első alkalommal versenyeztek itt, ahogy a csapatunk is. Brands Hatch új pálya volt számunkra. A monzai verseny után csak két hetünk volt felkészülni Brands Hatchre. A szabadedzés során voltak gondjaink, és messze voltunk a mezőny elejétől, de a hatékony csapatmunkának köszönhetően sikerült gyorsan és jól megoldani a problémákat. Az eddigi legjobb eredményeket értük el az időmérő edzéseken, ráadásul sikerült megtartani és javítani pozícióinkat a versenyen. A Lexus RC F GT3 gépek mindkét futamot problémamentesen teljesítették, eltekintve az idegesítő és érthetetlen áthajtásos büntetéstől – de a két Top 10-es helyünk megmutatta, hogy a Lexus erős autó. Egyértelműen jó úton haladunk, és ezen a hétvégén úgy tűnt, hogy jó munkát végeztünk.”*

**Albert Costa Balboa (14. rajtszámú autó, spanyol)**

*„Igazán motivált voltam ezen a hétvégén. Ez új pálya volt számomra, és nagyon élveztem, hogy itt versenyezhetek. Az időmérő után nagyon bíztunk az autóban, mivel Christian és én is nagyon elégedettek voltunk a teljesítményével. Mindkét futam jól ment nekünk, és nagy siker a csapat számára, hogy megszereztük első pontjainkat. Sajnálatos módon a második futamon az áthajtásos büntetés miatt nem értünk be a nyolcadik helyre, pedig már szinte a zsebünkben volt ez az eredmény.”*

**Christian Klien (14. rajtszámú autó, osztrák)**

*„Az első futamon jó tempóban autóztunk, de nem tudtunk előzni, mert ez elég nehéz egy olyan pályán, mint Brands Hatch. Úgy gondolom, mindkét autónk tudott volna gyorsabban is menni, de végső soron végig kell csinálni a futamot, aztán kiderül, hol futunk be. A kilencedik helyezéssel újabb pontokat szerzett a csapat, és ez remek eredmény mindenki számár. Az áthajtásos büntetés nagyon idegesítő volt, és fontos pontoktól fosztott meg minket.”*

**Stéphane Ortelli (114-es rajtszámú autó, monacói)**

*„Számomra mindig nagy öröm Brands Hatchbe jönni, mert első versenyemet Franciaországon kívül itt nyertem meg 1996-ban, ezért sok tapasztalatom és kellemes emlékem van erről a pályáról. Nagyon jó munkát végeztünk a mérnökeinkkel a hétvégén, sikerült folyamatosan javítani az autón. A hétvége előtt bizakodó hangulatban voltunk, de tudtuk, hogy nem lesz könnyű dolgunk. Olyan csapatok ellen versenyzünk, amelyek minden hétvégén rajthoz állnak itt, és ismerik ezt a pályát, miközben nekünk nem voltak adataink innen. Mégis jól versenyeztünk, és nagyon örülünk a jól megérdemelt pontjainknak.”*

**Norbert Siedler (114-es rajtszámú autó, osztrák)**

*„A csapat számára ez volt az első alkalom itt Brands Hatchben, és mivel nem sikerült Monza után tesztelni, kicsit kijöttünk a gyakorlatból, de sikerült javulni a hétvége során. Először is szeretném nagyon megköszönni a csapatnak, hogy remek munkát végeztek, mert gyorsan megoldották azokat a gondokat, amikkel szombaton szembesültünk. Igazán jó autónk volt a versenyen és szereztünk is néhány pontot. Az első futam elég unalmas volt, mert beragadtunk egy Audi mögé. Stéphannak volt egy jó szakasza, ahol nagyot küzdött a 63-as Lamborghinivel.”*

A Blancpain GT versenysorozat idei évadának negyedik, illetve a Hosszútávú Bajnokság második fordulóját az angliai Silverstone-ban rendezik meg 2018. május 18. és 20. között.

###

**További információ:**

**Varga Zsombor**

PR manager

Toyota Central Europe Kft.

Tel.: +36-70-4000-990

E-mail: zsombor.varga@toyota-ce.com